NGV: Meer tyd gegun vir kommentaar op wet | Netwerk24
Deur Hanlie Stadler 02 Oktober 2019 18:37
Rolspelers in die gesondheidsektor mag nou tot 29 November kommentaar lewer op die Wetsontwerp op Nasionale Gesondheidsversekering (NGV).
Die parlement se portefeuljekomitee oor gesondheid sê in 'n verklaring hy het die afgelope weke 'n stroom versoeke van belanghebbendes én individue ontvang om meer tyd vir kommentaar toe te staan.
Die wetsontwerp is einde Augustus uitgereik en die spertyd vir kommentaar was aanvanklik 11 Oktober.
Dr. Sibongiseni Dhlomo, voorsitter van die komitee, sê die versoeke kom van belanghebbendes wat 'n belangrike rol speel in die lewering van gesondheidsorg.
Die versoek was dat die tyd tot middel November uitgestel word, maar die komitee het selfs verder gegaan as dit.
Die nuwe spertyd vir geskrewe voorleggings beïnvloed nie openbare sittings wat vanaf 25 Oktober landwyd gehou word nie.
Mense wat ook nog voorleggings wil instuur, kan dit rig aan: Me. Vuyokazi Majalamba, Portefeuljekomitee oor Gesondnheid, 3de verdieping, Pleinstraat 90, Kaapstadd 8000, of hulle kan dit e-pos aan vmajalamba@parliament.gov.za.
Meer oor: Ngv | Mediese Fondse | Departement Van Gesondheid | Gesondheidsorg | Staatshospitale | Minister Van Gesondheid